**Marco Emilio Emiliano** (en latín, *Marcus Aemilus Aemilianus)* nado, posiblemente, no 207 ou no 214 e finado en outubro do 253, foi un emperador romano que gobernou só tres meses durante o ano 253. Naceu na illa de Xerba, na daquela provincia Mauritania (actual Tunisia). Pouco se sabe da súa vida. Foi cónsul e gobernador de Panonia e Moesia. Estivo casado con Gaia Cornelia Supera e non se sabe moito máis da súa vida persoal.

A súa suba ao trono
-------------------

Antoniniano co busto de Cornelia Supra, esposa de Emiliano
A paz vergoñenta que acordara cos godos o emperador Treboniano Galo non sentou nada ben no seo do exército. O rei Gniva, quen naquel intre mandaba sobre os dous grupos dos godos, ostrogodos e visigodos, tentou de que lle subisen a súa contribución en ouro, esixindo ao gobernador de Moesia o seu pago. Emiliano, alporizado por esta esixencia, polo pago do tributo e a paz acadada polo emperador, alentou ao seu exército a loitar contra Gniva. Invadiu o seu territorio e venceuno, volvendo os godos mais aló do Danubio, recuperando grandes cantidades de botín e liberando a miles de cidadáns romanos capturados.

Os propios soldados, ao se veren ceibes da humillación á que o tratado de Galo os sometera, nomearon emperador a Emiliano.

O emperador, quen se atopaba en Roma, ao saber deste nomeamento, e, a pesar de que o exército de Emiliano era moi superior, saíu para combatelo, enviando unha mensaxe ao comandante das tropas do Rhin, Valeriano, para que acudise a se xuntar con el para combater esta sublevación. Pero as tropas de Treboniano Galo e Emiliano se atoparon antes, e os lexionarios, ante a superioridade das de Emiliano, mataron o emperador Treboniano Galo e ao seu fillo Hostiliano, para se xuntar coas novas tropas e volver a Roma.

Ao chegar a Roma, o Senado recoñeceu ao novo Emperador. Pero Valeriano, que se puxera en marcha cara a Italia, non recoñeceu este nomeamento, e continuou o seu avance. De novo repetiuse a historia, xa que as tropas de Emiliano, ao ver a superioridade das de Valeriano, matan a Emiliano, rematando o seu reinado en pouco mais de 80 días, polo que poucas cousas se saben do seu goberno.

Valeriano entrou en Roma a finais do 253, sendo recoñecido inmediatamente como novo emperador, xa que ademais era de familia senatorial.

Segundo fontes antigas, Emiliano exerceu o seu breve mandato de forma moderada e mantivo boas relacións co Senado. Os autores antigos xa o consideraban un emperador de transición dende a época dos emperadores soldados. Eutropio coméntao: «Emiliano procede dunha familia sen importancia, o seu reinado foi aínda menos importante e no seu terceiro mes foi asasinado».

Notas
-----

1. ↑  Nas moedas pararece con nomes: Marco Emiliano, Caio Emiliano e Xulio Emiliano.
2. ↑  Eutropio, *Breviarium ab urbe condita* IX, 6: Aemilianus obscurissime natus obscurius imperavit ac tertio mense extinctus est..

Referencias

1. ↑  Maas (2012), p. LXXV.
2. ↑  Kulikowski & (2016), p. 480.
3. ↑  Zósimo, século VI

Véxase tamén
------------

|  |  |
| --- | --- |
|  | Wikimedia Commons ten máis contidos multimedia na categoría:  ***Emiliano Modificar a ligazón no Wikidata*** |

### Bibliografía

* Kulikowski, Michael (2016). *Imperial Triumph: The Roman World from Hadrian to Constantine (AD 138–363)* (en inglés). Londres: Profile. ISBN 9781847654373.
* Maas, Michael (2012). *Readings in Late Antiquity: A Sourcebook* (en inglés). Abingdon-on-Thames: Routledge. ISBN 9781136617034.

| Imperio Romano |
| --- |
| *Segue a:* Treboniano Galo | **Emiliano**(253-253) | *Precede a:* Valeriano |
| Crise do século III |

|  |  |
| --- | --- |
| Control de autoridades | 
* Wd: Q177980
* WorldCat
* VIAF: 89202596
* BAV: ADV10924483
* BMT: 85981
* DBE: emiliano
* EBID: ID
* GEC: 0023921
* ISNI: 0000 0000 6215 3572
* Treccani: marco-emilio-emiliano

 |